ከ1 ነጥብ 8 ቢልየን ብር በላይ በሆነ ወጪ የዋርዴር-ቀብሪደሐር መንገድ ግንባታ በይፋ ተጀመረ
ከ1 ነጥብ 8 ቢልየን ብር በላይ በሆነ ወጪ የሚገነባው የዋርዴር-ቀብሪደሐር መንገድ በይፋ ተጀምሯል።የሶማሌ ብሔራዊ ክልላዊ ም/ ርዕሰ መስተዳድር አቶ ሙስተፌ መሀመድ፣ የኢትዮጵያ መንገዶች ባለስልጣን ዋና ዳይሬክተር ኢንጂ.ሀብታሙ ተገኘ ፣ ከፌደራል ጥሪ የተደረገላቸው ባለስልጣናት እንዲሁም የአካባቢው የሀገር ሽማግሌዎች በተገኙበት በዛሬው ዕለት መንገዱን በይፋ የማስጀመር ስነ-ስርዓቱ ተካሂዷል።138.8 ኪ.ሜ ርዝመት ያለውን የአስፋልት መንገድ ግንባታ ስራ ፕሮጀክት የሚያከናውነው ማክሮ የተባለ ሀገር በቀል የስራ ተቋራጭ ድርጅት ነው። የማማከርና የቁጥጥር ስራ የሚከናውኑት ደግሞ ቤስት ኮንሰልቲንግ ኢንጂነርስ ፒልሲ እና ሂቴክ ኮንሰልቲንግ በጋራ በመሆን ነው።የዋርዴር-ቀብሪደሐር መንገድ ፕሮጅክት የጎን ስፋት በዞን 21.5 በወረዳ 19ሜትር እና በቀበሌ 12 ሜትር ስፋት ሲሆን በገጠር የመንገድ ትከሻን ጨምሮ 10 ሜትር ስፋት ይኖረዋል።ይህ የመንገድ በኮንትራት ውሉ መሰረት በአራት ዓመት ጊዜ ውስጥ ይጠናቀቃል ተብሎ የሚጠበቅ ሲሆን፣ የፕሮጀክቱ ማስፈፀሚያ ወጪም በኢትዮጵያ መንግስት ይሸፈናል፡፡የመንገድ ፕሮጀክቱ በአስፋልት ደረጃ መገንባቱ በዋነኝነት የሚኖረው ጠቀሜታ ከዚህ ቀደም ከዋርዴር ተነስቶ ቀብሪደሐር ለመድረስ ከ3 ስዓት በላይ ይፈጅ የነበረ ሲሆን መንገዱ ተገንብቶ ሲጠናቀቅ ይወስድ የነበረውን ጊዜ በግማሽ እንደሚያሳጥር ይጠበቃል።በአጠቃላይ በቂ የሆነ የመንገድ መሰረተ ልማት ያልነበረውን የአካባቢውን ሕብረተሰብ የዘመናዊ ትራንስፖርት ተጠቃሚ በማድረግ ከፊል አርሶ አደሮችና አርብቶ አደሮችን ምርታቸውን በቀላሉና በተቀላጠፈ ሁኔታ ወደተለያዩ የአገሪቱ ክልሎች ለማመላለስ ያስችላል መባሉን ከባለስልጣኑ ያገኘነው መረጃ ይጠቁማል፡፡